บาเซิล3ไม่ใช่จุดอ่อนแบงก์ไทยแกร่งจริง
ธปท.การันตีครั้งที่ร้อย ธนาคารพาณิชย์ไทยเข้มแข็ง ไม่มีรายใดมีปัญหาเรื่องเงินกองทุน เกณฑ์บาเซิล 3 ไม่ใช่จุดอ่อนของไทย
4 เม.ย. 2555

ธปท.การันตีครั้งที่ร้อย ธนาคารพาณิชย์ไทยเข้มแข็ง ไม่มีรายใดมีปัญหาเรื่องเงินกองทุน เกณฑ์บาเซิล 3 ไม่ใช่จุดอ่อนของไทย
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ค่อนข้างแน่นอนแล้วว่าระบบธนาคารพาณิชย์ของไทยจะใช้เกณฑ์มาตรฐานเงินกองทุนตามหลักเกณฑ์ของบาเซิล 3 ที่กำหนดให้มีทุนไม่ต่ำกว่า 10% ซึ่งจะเริ่มใช้ในปี 2559 และใช้เต็มรูปแบบในปี 2562 เพราะธนาคารพาณิชย์ไทยปัจจุบันส่วนใหญ่ไม่มีปัญหาเรื่องเงินทุนอยู่แล้ว เนื่องจากมีทุนสูงเกินเกณฑ์ที่ ธปท.กำหนด 8.5% หมด ส่วนเกณฑ์ด้านอื่นๆ ของบาเซิล 3 ขณะนี้ยังไม่ชัดเจนและยังไม่มีบทสรุปว่าจะปรับเปลี่ยนอะไรเพิ่มเติมบ้าง ดังนั้นในส่วนอื่นๆ จะมีการประกาศใช้หรือไม่ ต้องพิจารณาดูตามความเหมาะสม
“บาเซิล 3 ในเรื่องอื่นๆ ยังไม่มีประเด็นสรุปที่ชัดเจน การจะนำมาปฏิบัติต้องดูให้เหมาะสม แต่ในเรื่องของทุนที่เขากำหนดให้มีไม่ต่ำกว่า 10% ถ้าเราจะใช้ก็คงไม่มีปัญหา เพราะระบบธนาคารของเราไม่มีใครมีปัญหาเรื่องเงินทุน ทุนส่วนใหญ่จะเป็นหุ้นสามัญและกำไร ผมว่าบาเซิล 3 ถือว่าเป็นจุดอ่อนต่อระบบธนาคารเราน้อยมาก” นายเกริก กล่าว
นายเกริก กล่าวว่า สถาบันการเงินของไทยค่อนข้างมีเสถียรภาพอยู่แล้ว เนื่องจากดำเนินธุรกิจด้วยความระมัดระวัง มีการวางแนวปฏิบัติที่ชัดเจน และมีการออกผลิตภัณฑ์การเงินที่ไม่ทรัพย์ซ้อนมากเหมือนในต่างประเทศ โดยส่วนใหญ่รับเงินฝาก ปล่อยกู้ ไม่มีการออกอนุพันธุ์ที่มีความเสี่ยงมาก หรือถึงจะมีการออกก็ต้องมาขออนุญาต ธปท.ก่อนเพื่อความเหมาะสม ไม่ใช่ออกได้เลยทันทีแบบสหรัฐที่เคยมีปัญหาซับไพรม์หรือมีผลิตภัณฑ์การเงินที่ซับซ้อน จนสร้างปัญหาให้เศรษฐกิจโดยรวม
กรรมการธนาคารไทยพาณิชย์ ยืนยันว่า ในระยะสั้นธนาคารยังไม่มีความจำเป็นต้องเพิ่มทุน เพื่อให้เป็นตามกฎเกณฑ์ของคณะกรรมการกำหนดหลักเกณฑ์การกำกับดูแลเงินกองทุนบาเซิล 3 ซึ่งคาดว่าจะมีผลบังคับใช้ภายในปี 2556 เนื่องจากธนาคารมีระดับเงินกองทุนขั้นที่ 1 สูงถึง 12% ของเงินกองทุนต่อสินทรัพย์เสี่ยงที่มี 14.5% สูงเป็นอันดับ 2 รองจากธนาคารกรุงเทพ และสูงกว่าเกณฑ์บาเซิล 3 ซึ่งกำหนดที่ 9% ขณะที่เงินกองทุนขั้นที่ 1 ในระดับ 12% ยังคงเพียงพอต่อการรองรับการขยายสินเชื่อของธนาคาร และนโยบายของธนาคารกำหนดให้ต้องมีเงินกองทุนในระดับไม่ต่ำกว่า 10.5% 
“เราเตรียมตัวรองรับการเข้าสู่บาเซิล 3 มานานแล้ว เงินกองทุนจึงพร้อม และต่อไปการดูแลความเสี่ยงของธนาคารจะดูจากเงินกองทุนขั้นที่ 1 เป็นหลัก เพราะเป็นส่วนของเจ้าของหรือหุ้นสามัญ” แหล่งข่าวเปิดเผย